Kopenhagen Art Institute: Sweet Sixteen - "kunne ellers være sjovt"
Sweet Sixteen - "kunne ellers være sjovt"
Martine Sepstrup Jensen: Sweet Sixteen - "kunne ellers være sjovt", 2012. Installation view.
Martine Sepstrup Jensen: Klemmer, 2012.
Martine Sepstrup Jensen: Amsterdam Hovedbanegård, hvor vi, alle fem, havde aftalt at mødes, 2012.
Martine Sepstrup Jensen: Tryghed, 2012.
Martine Sepstrup Jensen: Jakken fra min autonome ungdom, anemoner - "på Lolland jeg den hented" (Kaj Munk, Højskolesangbogen), 2012.
Martine Sepstrup Jensen: Dagen efter: Har nok aldrig før denne, haft een så dårlig dag - Voldtaget - tør ikke at sige det til nogen. Drengene vil på sigths og ha' det sjovt - nyde livet - Ha!, 2012.
Martine Sepstrup Jensen: Loft, 2012.
Martine Sepstrup Jensen: Kommer hjem fra turen til familieselskab - det er min fødselsdag - Hurra., 2012.
Martine Sepstrup Jensen: Hare, 2012.
Martine Sepstrup Jensens materiale for udstillingen ligger i det lange mellemrum mellem dengang og nu. I udstillingen møder man et soundtrack - lyden af en ghettoblaster i et tomt rum. Alle numrene omhandler den søde tid omkring de seksten år, hvor verden ligger åben og blikket på pigerne ændrer sig. Sangene fortæller om pigerne som yppige og eftertragtede og lige til at elske. I kontrast til de karakterer handler Martine Sepstrup Jensens eksamensudstilling om det efterspil, der følger, når man som ung teenager havner i situationer, man ikke kan kontrollere. Situationer, man ikke kan komme ud af. Det kunne ellers have været sjovt. Det var det bare ikke.
Ghettoblasteren står ensom i et rum for sig selv. I lokalet på den anden side af væggen møder man en installation med et tilhørende titelblad. Udstillingen bliver illustreret i billeder og objekter, og titlerne danner indholdet. Sepstrup Jensen beskriver de situationer og scener fra en tidlig ungdom, som har gjort hende til den hun er i dag. Tilbageblik på flere overgreb viser sig blandt titlerne, der også beskriver scener fra nutiden, Sepstrup Jensen bruger sin egen historie som materiale. Kunstneren giver barske oplevelser perspektiv og historie. Tidlige oplevelser blandes med hændelser og omstændigheder fra tiden mellem dengang og nu. Martine Sepstrup Jensens udstilling minder os om, at vi ikke selv alene vælger det soundtrack vores liv skal udspille sig til tonerne af. Vi er et produkt af de situationer vi igennem tiden er havnet i.
Den britiske billedkunstner Tracey Emin udstiller sine intime historier og bearbejder gennem kunsten sin ungdoms traumer fra voldtægt og overgreb. Emin taler i et interview om de mange unge piger, som ikke fortæller om deres overgreb og hun mener, at det aldrig er for sent at fortælle sin historie. Nu, snart 20 år efter overgrebene, trækkes historierne ind som fortælling i Martine Sepstrup Jensens billedkunstneriske praksis. Det er denne fortælling uden kronologi hvor fortid og nutid er samtidig, som beskueren inviteres ind i på udstillingen i Konsthögskolan i Malmös elevgalleri KHM.